૨.	બીજી જરૂરિયાત એ છે કે ખ્રિસ્તી અને ઈસ્લામ ધર્મના અનુયાયીઓએ વિદેશી વડાંમથકોના અધિકાર અને સત્તાનો ત્યાગ કરવો પડશે. ચીને આ કર્યું છે. વિશ્વની સૌથી વિશાળ ખ્રિસ્તી પ્રજા ચીનમાં છે, પરંતુ ત્યાં બિશપની નિમણૂક વેટિકન દ્વારા થઈ શકતી નથી. તેમની નિમણૂક સ્થાનિક સ્તરે જ થાય છે. શું કરવાનું, કોની નિમણૂક કરવાની, વિચારધારા કેવી હશે વગેરે બાબતો નક્કી કરવા માટે કોઈ વડું મથક નથી. ચીને શરત લાદેલી છે કે વિચારધારા બીજેથી લાવી ન શકાય કેમકે ચર્ચ એ ચાઈનિઝ ચર્ચ છે. આ બાબત માત્ર ભાષા પૂરતી મર્યાદિત નથી. ભારતમાં દેવળોમાં સ્થાનિક ભાષાનો તો ઉપયોગ થાય છે, પરંતુ તમામ બિશપની નિમણૂકનો નિર્ણય વેટિકન સત્તાવાળાઓ દ્વારા લેવામાં આવે છે. આને કારણે વફાદારીના પ્રશ્નો ઊભા થવા ઉપરાંત હિતોનો સંઘર્ષ સર્જાય છે. આમ બીજી જરૂરિયાત એ છે કે આ ધર્મો પરની વિદેશી વડાંમથકોની સત્તા લઈ લેવામાં આવે અને એ સત્તા સંપૂર્ણપણે ભારતીય હોવી જોઈએ. વિદેશી સત્તાવાળાઓને દરમિયાનગીરીનો અધિકાર ન હોવો જોઈએ. આ જ બાબત કુરાનને પણ લાગુ પડે છે. કુરાનનું અર્થઘટન કરવાની આખરી સત્તા ભારતની બહાર કોઈને હોય એવી પરવાનગી કેવી રીતે આપી શકાય? આ ગ્રંથનું અર્થઘટન કરવા આપણું પોતાનું સત્તામંડળ શા માટે ન હોય?